Illum il-Kummissjoni adottat programmi ta' ħidma biex tikkofinanzja proġetti konġunti fl-industrija tad-difiża fl-2019-2020 bil-valur ta' €500 miljun. Bis-sejħiet għal proposti mnedija llum, qed jiġu allokati €25 miljun addizzjonali għall-appoġġ ta' proġetti kollaborattivi ta' riċerka fil-qasam tad-difiża fl-2019. Il-Kummissjoni Juncker qed tagħmel sforz bla preċedent biex tipproteġi u tiddefendi lill-Ewropej. Mill-2021, se jkun hemm Fond Ewropew għad-Difiża komplut li se jrawwem bażi industrijali innovattiva u kompetittiva fil-qasam tad-difiża u se jikkontribwixxi għall-awtonomija strateġika tal-UE. Permezz ta' żewġ prekursuri tal-Fond, il-Kummissjoni qed tieħu passi biex, minn issa 'l quddiem, il-kooperazzjoni fil-qasam tad-difiża ssir realtà taħt il-baġit tal-UE. L-Azzjoni Preparatorja fuq ir-Riċerka dwar id-Difiża (PADR) qed tkompli tagħti l-frott għat-tielet sena konsekuttiva. U bid-deċiżjonijiet tal-lum, il-Kummissjoni qed tniedi l-ewwel proġetti konġunti fl-industrija tad-difiża ffinanzjati mill-UE permezz tal-Programm Ewropew għall-Iżvilupp fl-Industrija tad-Difiża (EDIDP). Dan se jiffoka fuq oqsma bħat-teknoloġija tad-droni, il-komunikazzjoni bis-satellita, is-sistemi ta' twissija bikrija, l-intelliġenza artifiċjali, iċ-ċiberdifiża jew is-sorveljanza marittima. Il-Viċi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal: “Il-Kooperazzjoni fil-qasam tad-difiża hija l-uniku mod biex nipproteġu u niddefendu lill-Ewropej f'dinja dejjem aktar instabbli. Aħna qed nagħmlu l-parti tagħna. Il-proġetti konġunti qed jimmaterjalizzaw. Id-difiża Ewropea qed isseħħ. Fuq il-bażi ta' din l-esperjenza ta' suċċess se nżidu l-fondi biex fl-2021 ikollna fis-seħħ Fond Ewropew għad-Difiża komplut.” Il-Kummissarju Elżbieta Bieńkowska, responsabbli mis-Suq Intern, l-Industrija, l-Intraprenditorija u l-SMEs, żiedet tgħid: “Sabiex niżguraw li l-Ewropa tipproteġi liċ-ċittadini tagħha, għandna bżonn ta' teknoloġija u tagħmir tad-difiża mill-aktar avvanzati f'oqsma bħall-intelliġenza artifiċjali, it-teknoloġija tad-droni, is-sistemi ta' komunikazzjoni bis-satellita u s-sistemi ta' intelliġenza. Bl-investimenti tal-UE li qed inniedu llum, qed ngħaddu mill-ideat għal proġetti konkreti u nsaħħu l-kompetittività fl-industriji tad-difiża tagħna.” Żvilupp konġunt ta' teknoloġija u tagħmir tad-difiża: L-ewwel programm ta' ħidma tal-Programm Ewropew għall-Iżvilupp fl-Industrija tad-Difiża (EDIDP) maqbul mal-Istati Membri jipprovdi €500 miljun f'kofinanzjament għall-iżvilupp konġunt tal-kapaċitajiet ta' difiża matul l-2019-2020. Fil-jiem li ġejjin il-Kummissjoni se tkun qed tippubblika disa' sejħiet għall-proposti għall-2019, li se jkunu segwiti bi 12-il sejħa oħra għall-2020. Dawn is-sejħiet se jkopru ż-żoni prijoritarji fl-oqsma kollha – fl-arja, fuq l-art, fuq il-baħar, fiċ-ċiberspazju u fl-ispazju: Niffinanzjaw l-innovazzjoni fir-riċerka fil-qasam tad-difiża: Illum il-Kummissjoni qed tippubblika s-sejħiet għall-proposti taħt l-Azzjoni Preparatorja fuq ir-Riċerka dwar id-Difiża (PADR), it-tielet u l-aħħar porzjon tal-baġit taħt il-Kummissjoni Juncker. Il-Programm ta' Ħidma tal-2019 se jiddedika €25 miljun għar-riċerka fid-Dominanza tal-Ispettru Elettromanjetiku u fit-Teknoloġiji Fixkiela tad-Difiża tal-Futur - żewġ oqsma identifikati bħala essenzjali sabiex l-Ewropa żżomm il-vantaġġ u l-indipendenza teknoloġika tagħha fit-tul. Is-sejħiet li jirrigwardaw it-Teknoloġiji Fixkiela tad-Difiża tal-Futur se jħarsu lejn l-aħjar mod ta' kif l-UE tista' tappoġġa t-teknoloġiji fixkiela fil-qasam tad-difiża li jistgħu jwasslu għal bidliet trasformazzjonali fil-militar. Dan se jgħin iwitti t-triq għall-Fond Ewropew għad-Difiża li jista' jalloka sa 8 % tal-baġit tiegħu għat-teknoloġiji fixkiela. Il-Kummissjoni diġà ffinanzjat ħames proġetti ta' riċerka fil-qasam tad-difiża, li jinkludu l-proġett ta' €35 miljun, Ocean2020, li jappoġġa l-missjonijiet ta' sorveljanza marittima. Qed jitħejjew kuntratti għall-finanzjament ta' tliet proġetti oħra. Il-passi li jmiss Il-konsorzji eliġibbli jistgħu japplikaw għas-sejħiet għall-proposti tal-2019 sal-aħħar ta' Awwissu. L-ewwel proġetti se jintgħażlu qabel it-tmiem tal-2019 u wara dan se jkun hemm l-iffirmar uffiċjali tal-ftehimiet ta' għotja. Billi ż-żewġ programmi issa huma operattivi u qed jaħdmu, il-Kummissjoni qed twitti t-triq biex ikollna Fond Ewropew għad-Difiża komplut għall-perjodu finanzjarju li jmiss 2021-2027. Sfond Fost il-prijoritajiet li jsemmi l-President Juncker fil-linji gwida politiċi tiegħu f'Ġunju 2014 hemm it-tisħiħ tas-sigurtà taċ-ċittadini Ewropej. Waqt id-diskors tiegħu tal-2016 dwar l-Istat tal-Unjoni hu kien ħabbar li se jitwaqqaf Fond Ewropew għad-Difiża. Il-Kummissjoni ppreżentat l-ewwel sett ta' azzjonijiet f'Ġunju 2017 sabiex tippermetti l-kooperazzjoni fil-qasam tad-difiża fil-livell tal-UE permezz ta' Azzjonijiet Preparatorji fuq ir-Riċerka dwar id-Difiża għall-2017–2019, kif ukoll permezz tal-Programm Ewropew għall-Iżvilupp fl-Industrija tad-Difiża għall-2019-2020. F'Ġunju 2018, il-Kummissjoni pproponiet il-ħolqien ta' Fond Ewropew għad-Difiża komplut ta' €13-il biljun. Il-Fond se jqiegħed lill-UE fost l-akbar erba' investituri fir-riċerka u t-teknoloġija fil-qasam tad-difiża fl-Ewropa, u se jaġixxi bħala katalist għal bażi industrijali u xjentifika innovattiva u kompetittiva. Fi Frar 2019, l-Istituzzjonijiet tal-UE laħqu ftehim politiku parzjali dwar il-Fond Ewropew għad-Difiża, soġġett għall-approvazzjoni formali mill-Parlament Ewropew u mill-Kunsill. L-aspetti baġitarji tal-Fond Ewropew għad-Difiża tal-futur huma soġġetti għall-ftehim ġenerali dwar il-baġit fit-tul li jmiss tal-UE, li pproponiet il-Kummissjoni f'Mejju 2018. Għal Aktar Informazzjoni Skeda informattiva: Il-Fond Ewropew għad-Difiża, Marzu 2019 Skeda informattiva: Programmi ta' ħidma dwar id-difiża Ewropea, Marzu 2019 Stqarrija għall-Istampa dwar it-tnedija tal-Fond Ewropew għad-Difiża, Ġunju 2017 Stqarrija għall-Istampa dwar l-ewwel għotjiet għar-riċerka dwar id-difiża, Frar 2018 Stqarrija għall-Istampa dwar il-Proposta għal Fond Ewropew għad-Difiża 2021-2027, Ġunju 2018 Stqarrija għall-istampa dwar il-ftehim proviżorju dwar il-Fond Ewropew għad-Difiża tal-futur, Frar 2019 Stqarrija għall-istampa dwar it-twittija tat-triq għall-ewwel proġetti industrijali konġunti taħt il-baġit tal-UE, Frar 2019 Aktar informazzjoni dwar il-Programm ta' Ħidma tal-PADR u s-sejħiet għal proposti Aktar informazzjoni dwar il-Programm ta' Ħidma tal-EDIDP u s-sejħiet għal proposti